Hervannan uimahallin korjauksen kustannusarvio nousi jälleen – Alun perin 600 000 euron remontti onkin nyt jo lähes 6 miljoonan euron hanke

Tampereen Hervannan uimahallin korjauksen kustannusarvio nousi jälleen. Hankkeen toteutuskustannukset ovat yhteensä 5,7 miljoonaa euroa, joten hankesuunnitelman kustannusarvio ylittyy 1,5 miljoonalla eurolla viimeisimmästä hinta-arviosta. Korjauksen kustannusarvio oli alun perin 600 000 euroa. Summalla oli tarkoitus tehdä ilmastointiremontti. Sen jälkeen uimahallin todettiin olevan ilmastointiremonttia mittavamman korjauksen tarpeessa. Kustannusarvio nousi 3,85 miljoonaan euroon keväällä 2018. Sen jälkeen hinta kallistui edelleen, ja uimahallin allasosaston perusparannuksen ja ilmastoinnin uusimisen hinnaksi arvioitiin 4,2 miljoonaa euroa. Lue lisää: Hervannan uimahallin uudistus voi alkaa keväällä – Hinta-arvio nousi miljoonilla euroilla, kun ilmastointiremontti muuttuikin mittavaksi perusparannukseksi Hankkeen laajuus ja laatutaso eivät ole muuttuneet, selviää hankkeen toteutussuunnitelmasta. Kustannusten ylitys johtuu lähinnä rakentamisen hyvästä markkinatilanteesta, kohteen erikoisluonteesta luolassa ja siihen liittyvistä logistiikan erikoisvaatimuksista. Rakennus- ja talotekniikkaurakat kilpailutettiin avoimina hankintakyselyinä touko–elokuussa 2019. – Luolassa rakentaminen on kalliimpaa kuin arvioimme. Arviointi on tehty vuosi sitten keväällä sen hetkisessä markkinatilanteessa ja kustannusarvioissa. Siitä tämä ylitys johtuu, sanoo Tampereen kaupungin kiinteistöjohtaja Virpi Ekholm . Kaupungin vuoden 2019 talousarviossa talonrakennushankkeelle on osoitettu hankekohtainen 4,2 miljoonan euron määräraha, jota asunto- ja kiinteistölautakunta esitetään nostettavaksi 1,5 miljoonalla eurolla vuoden 2020 talousarviossa, jotta hanke voitaisiin toteuttaa suunnitellulla tavalla. Talousarvioesityksessä vuodelle 2020 on huomioitu hankkeen lisämäärärahan tarve 5,7 miljoonaan euroon. Hervannan uimahalli sijaitsee 30 metrin syvyydessä luolassa. Se rakennettiin vuonna 1978. Uimahallin korjaustyöt on tarkoitus aloittaa joulukuussa 2019 ja niiden on tarkoitus valmistua helmikuussa 2021 siten, että rakennus voitaisiin ottaa käyttöön maaliskuussa 2021.